钦定古今图书集成/历象汇编/庶征典/第012卷 > 《贺杭州等龙见并庆云朱草表》许敬宗
## 钦定古今图书集成/历象汇编/庶征典/第012卷 > 《贺杭州等龙见并庆云朱草表》许敬宗

臣某言：臣闻休气降祥，与圣人而合契；明灵之贶，候
昌辰而咸通。自五帝寂寥，九皇悠缅。神龙逃夏中之
世，一去莫追；景灵歇伊帝之朝，千龄不嗣。逮乎兹日，
翔骤来仪，天道去人，何某交际，伏惟皇帝陛下化龙。
〈疑作隆〉“乾栋施，厚大罏”，驭三光以照临，摠万㝢而光宅。
虽复荒陬之远，亿兆之多，一物不安，则宵衣载惕；四
夷有罪，则纳隍兴叹。日者东师作梗，类农皇之夙沙；
交河阻兵，等轩后之獯猃。元戎所〈疑〉大汉申涌醴
之奇；齐斧裁加，昌海效静波之庆。既而西师献捷，东
岱希封，日告祯禨，岁登灵稼。表里禔福，彰外平而内
成；幽显合符，叶天意于人事。伏见杭州刺史潘求仁
《表》称于钱塘县界见青龙一，又江州刺史左难当称
“寻阳县界见青龙二”；又得汝州及沂州状称所部各
有庆云见；又延州刺史席辨称“临贞县界，有朱草生。”
臣等以管窥天之意，若曰青者方色，宜顺动以东巡；
龙者帝闲，可𬴂骖于大辂。非烟五色，杂云旗于翠华；
朱草三英，代灵芽于芳籍。岂非以兹幽旨，警悟皇情，
促升中以奉高与？臣等自庆一生，顶逢千载。虽复仲
尼将圣，恨出图之未期；夷吾大贤，嗟比翼之难致。群
臣庸昧，窃譬古人，幸遇休明，胜之多矣。披祥溢目，观
秘惊心。庇大厦以相欢，荷施生而罔谢。无任凫藻之
至。